《睡仙观魏炼师归豫章并柬黎铁峰仙者》
元代·刘崧

我忽不乐思西山，浮云孤飞道里艰。睡仙之宫隔秋水，缥缈半里青霞间。

何年流火如陨石，郁攸煽天斗牛赤。朱鬣苍龙天上飞，金甲神人露中泣。

当时炼师事远游，噀酒不到西江头。归来三日哭灰烬，玄𤠔吊月寒啾啾。

复独乘云翳鸾凤，赣水南边谒林洞。千章乔木閟烟雾，逝此伐之作梁栋。

空山留滞今几年，断础荒甓凄寒烟。堂中老仙发如雪，吹笛日望南归船。

南平监州最惜别，手挽琼珂弄明月。誓将绿简授玄秘，恨不携之觐瑶阙。

铁柱仙人铁峰老，须眉飘萧颜色好。一径清风扫里花，千岩碧雾耕瑶草。

昔曾暂宿清隐宫，石炉夜看烧丹红。烦君乞与换骨药，明当跨鹤长相从。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。